Diari Oficial de la Generalitat Valenciana


Sumari del DOGV 8873, del 04-08-2020 (2020/6348)

RESOLUCIÓ de 27 de juliol de 2020, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 54/19-EAE Sueca.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8873

Data del DOGV
:   04-08-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/6348


Data del document
:   27-07-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 27 de juliol de 2020, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 54/19-EAE Sueca.  
  
 [2020/6348]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 54/19-EAE Sueca  
  
«Informe ambiental i territorial estratègic  
  
Tràmit: Avaluació ambiental del Pla de mobilitat urbana sostenible  
Promotor: Ajuntament  
Autoritat substantiva: Ajuntament  
Localització: Sueca (València)  
Expedient: 54/3107-SEK  
  
La comissió d'avaluació ambiental, en sessió realitzada el 31 d'octubre de 2019, va adoptar l'acord següent:  
Vista la proposta d'informe ambiental i territorial estratègic del Pla de mobilitat urbana sostenible (PMUS) de Sueca, en els termes següents:  
  
A) Documentació aportada  
En data 7 de maig de 2019 va tindre entrada, en el Servei d'Avaluació Ambiental Estratègica de la Subdirecció General d'Avaluació Ambiental, la sol·licitud de l'Ajuntament de Sueca per a iniciar el procés d'avaluació ambiental i territorial estratègica del Pla de mobilitat urbana sostenible (PMUS) de Sueca, acompanyada del document inicial estratègic (DIE) i de l'esborrany del PMUS.  
La documentació aportada és conforme al que s'estableix en l'article 50 de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP), per la qual cosa s'inicia el procediment d'avaluació ambiental estratègica.  
La documentació queda constituïda pels documents següents:  
1. Document inicial estratègic (DIE)  
2. Esborrany del Pla de mobilitat urbana sostenible  
  
B) Planejament vigent  
El planejament vigent el constitueix el Pla general de Sueca aprovat definitivament per resolució del director general d'Urbanisme i Ordenació Territorial de data 28 de juny de 2001, i publicat en el DOGV núm. 4114, de data 25 d'octubre de 2001.  
El Pla general de Sueca disposa d'avaluació ambiental, i en data 20 de febrer de 2001 es va emetre la declaració d'impacte ambiental, amb caràcter favorable, amb condicionants.  
  
C) Pla de mobilitat urbana sostenible: objecte i justificació  
Tal com es recull en la documentació aportada, el PMUS de Sueca recull un conjunt d'estratègies i instruments amb la finalitat d'aconseguir un ús coordinat i eficient dels diferents modes de transport. L'objectiu final del PMUS és aconseguir un equilibri entre els diferents modes de transport, canviant el repartiment modal del municipi cap a una mobilitat més sostenible on es prioritzen els modes no motoritzats i s'aposte per un transport públic eficient en detriment del vehicle privat, aconseguint que la mobilitat del municipi siga sostenible ambientalment, econòmicament i socialment.  
Sueca és un municipi costaner amb un important nucli urbà, situat en l'extrem interior sud-oest del terme, i un extens nucli costaner que abasta pràcticament tot el litoral del seu terme municipal.  
De l'anàlisi de la situació actual, el Pla de mobilitat urbana sostenible (PMUS) de Sueca conclou que la principal problemàtica de la mobilitat en la població és:  
· Incompatibilitat de convivència de mitjans de transport motoritzats i no motoritzats.  
· Dèficit d'estacionaments.  
· Dèficits en matèria d'accessibilitat per a les persones de mobilitat reduïda (PMR).  
· Xarxa ciclista existent fragmentada, sense continuïtat.  
· Elevat nombre d'infraccions en la càrrega i descàrrega de mercaderies.  
En general els objectius que persegueix aquest pla són els següents:  
· Disminució del trànsit.  
· Disminució d'ús de fonts energètiques no-renovables.  
· Reducció dels temps de viatge.  
· Potenciació dels modes no motoritzats: vianant i bicicleta.  
· Potenciació dels serveis de transport públic col·lectiu.  
· Recuperació d'espai urbà i reconversió en favor de l'accessibilitat.  
  
· Millora de la salut dels ciutadans, definició d'àrees de baixa contaminació.  
  
D) Característiques del pla de mobilitat urbana sostenible  
 D.1. Àmbit de la proposta  
Tal com recull el DIE, l'àmbit territorial d'aplicació del PMUS queda limitat al terme municipal de Sueca.  
 D.2. Estudi d'alternatives.  
En el DIE i esborrany del PMUS s'analitzen quatre alternatives:  
 Alternativa 0: escenari 0 o «do nothing».  
Aquest escenari representa l'evolució de la mobilitat desenvolupant-se segons la pauta actual, sense l'aplicació de cap mesura correctora que intervinga en la mobilitat del municipi.  
Aquesta situació s'estima, per a l'any horitzó del PMUS 2027, un notable increment de viatges en vehicle privat (creixement aproximat del 10 % respecte a la mobilitat actual); quant a la seguretat viària, es veurà perjudicada en augmentar els desplaçaments per carretera i es preveu un augment dels sinistres (en el millor dels casos els valors de sinistralitat seguiran amb valors similars als actuals).  
Quant a l'impacte mediambiental, en augmentar els desplaçaments en vehicle privat per carretera en detriment de modes blans (com la bici i la marxa a peu) i el transport públic, augmentarà els impactes negatius associats al vehicle de combustió com són les emissions atmosfèriques i acústiques. En conseqüència, com les infraestructures són les mateixes, es preveu una major congestió, què augmentarà els temps de viatge.  
  
 Alternativa 1: escenari 1 Planificació accessible.  
Aquest escenari representa com pot variar el municipi si únicament es prenen mesures amb la finalitat de millorar la infraestructura i l'accessibilitat del municipi afavorint els modes no motoritzats com són el vianant i el ciclista.  
Aquest tipus de planificació afavoreix un canvi del repartiment modal en el municipi de modes blans. No obstant això, encara que els modes amb major protagonisme seran els modes blans o no motoritzats, la majoria de l'espai públic continuarà estant dedicat als vehicles privats; no es fomentarà el transport públic ni es dissuadirà de l'ús del vehicle privat. D'altra banda, la tendència dels vehicles privats seguirà en augment encara que no tant com en l'alternativa 0 pel que la contaminació atmosfèrica comença a disminuir respecte a la situació actual.  
  
 Alternativa 2: escenari 2 La innovació tecnològica revoluciona la mobilitat.  
Aquest escenari representa la possibilitat d'un fort desenvolupament tecnològic que repercutisca en la mobilitat del municipi. En aquest escenari es preveu un fort augment del vehicle elèctric tant en el seu ús privat (increment de fins a un 20 %) com a públic (50 %).  
S'estima una disminució de la contaminació atmosfèrica i una reducció del consum energètic però l'ocupació del viari continuarà desfavorint els modes no motoritzats com ara els vianants i les bicicletes.  
  
 Alternativa 3: escenari 3 Transitori o responsable (desenvolupament del PMUS).  
Aquest escenari es correspon amb el de l'aplicació de les mesures que es recullen en les línies estratègiques recollides en el PMUS de Sueca.  
 D.3. Característiques de la proposta.  
Després de realitzar el diagnòstic de la mobilitat a Sueca, es proposen huit línies estratègiques que preveuen diferents mesures i actuacions per a aconseguir els objectius perseguits pel PMUS:  
La programació temporal de les propostes i programes d'intervenció s'estableix en tres escenaris:  
· A curt termini: any horitzó 2021.  
· A mitjà termini: any horitzó 2023.  
· A llarg termini: any horitzó 2027.  
El PMUS recull una fitxa-resum de cada mesura que aporten informació bàsica: breu descripció, impacte que les mesures exerceixen sobre els principals indicadors, la relació de cadascuna d'ella amb altres mesures, els agents implicats, els indicadors de seguiment i el cost estimat de les propostes d'intervenció.  
  
 D.4. Efectes previsibles del PMUS en el medi ambient.  
En l'apartat 6 del document inicial estratègic (DIE) es recull una anàlisi multicriteri de les mesures proposades amb criteris qualitatius dels elements bàsics que afecten la sostenibilitat social, econòmica o mediambiental.  
A continuació es detallen els efectes previsibles sobre el medi ambient i la mobilitat que el PMUS de Sueca pot aconseguir en funció del possible escenari.  
Per a l'escenari 3 «Transitori o responsable» (desenvolupament del PMUS), els efectes ambientals previsibles seran:  
 Una disminució de la contaminació atmosfèrica i acústica, així com un consum energètic més eficient com a conseqüència de la reducció de vehicles de combustió i la introducció de vehicles elèctrics.  
  
 Millora de la qualitat de vida dels ciutadans com a conseqüència de les mesures de jerarquització del viari, conversió en zona de vianants i creació d'itineraris per als vianants i ciclistes que comportaran el foment dels desplaçaments en modes no motoritzats en destinar part de l'espai públic actual per als vianants i els ciclistes.  
  
E) Consultes  
Per part de la Subdirecció General d'Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica, d'acord amb l'article 51.1 de la LOTUP, la documentació aportada s'ha sotmés a consulta a les següents administracions públiques afectades.  
  
Administració pública consultada Consulta Informe  
C. POLÍTICA TERRITORIAL, OO PP I MOBILITAT - SDG MOBILITAT - Servei de Mobilitat Urbana 05.06.2019 23.10.2019  
C. POLÍTICA TERRITORIAL, OO PP I MOBILITAT - SDG MOBILITAT - Servei de Planificació 05.06.2019 27.06.2019  
C. AGRICULTURA, DR, EC i ET - SDG CANVI CLIMÀTIC I QUALITAT AMBIENTAL - Servei de Lluita   
contra el canvi Climàtic i Protecció de l'Atmosfera 05.06.2019 17.07.2019  
C. AGRICULTURA, DR, EC i ET - SDG CANVI CLIMÀTIC I QUALITAT AMBIENTAL - Servei d'Ordenació i Gestió Forestal (Vies Pecuàries) 05.06.2019   
C. AGRICULTURA, DR, EC i ET - SDG CANVI CLIMÀTIC I QUALITAT AMBIENTAL - Servei de Gestió d'Espais Protegits Naturals 05.06.2019 02.10.2019  
C. AGRICULTURA, DR, EC i ET - SDG CANVI CLIMÀTIC I QUALITAT AMBIENTAL - Servei de Vida Silvestre 05.06.2019   
SERVEI TERRITORIAL URBANISME - VALÈNCIA 05.06.2019   
C. HABITATGE - SDG ORDENACIÓ DEL TERRITORI I PAISATGE - Servei Ordenació del Territori - PATRICOVA 05.06.2019 28.10.2019  
C. HABITATGE - SDG ORDENACIÓ DEL TERRITORI I PAISATGE - Servei Ordenació del Territori - PATIVEL 05.06.2019   
C. HABITATGE - SDG ORDENACIÓ DEL TERRITORI I PAISATGE - Servei Infraestructura Verda i Paisatge 05.06.2019 30.09.2019  
DIPUTACIÓ DE VALÈNCIA - Àrea Carreteres 06.06.2019 26.07.2019  
  
  
Els informes rebuts es publiquen en la web d'aquesta conselleria, adreça electrònica http://www.agroambient.gva.es/es/web/evaluacion-ambiental/seguiment-d-expedients (entrant en la finestra «Seguiment d'expedients d'avaluació ambiental», triant província València, municipi Sueca i triant PMUS) juntament amb l'informe ambiental i territorial estratègic.  
  
F) Identificació i valoració de possibles efectes sobre el medi ambient  
Conforme al que s'estipula en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certitud en la determinació de l'existència d'efectes significatius sobre el medi ambient, amb consulta prèvia a les administracions públiques afectades a les quals es refereixen els articles 48.d i 51.1 de la LOTUP.  
Conceptualment els plans de mobilitat urbana sostenible constitueixen l'instrument adequat per a aconseguir donar resposta a les necessitats de mobilitat de persones i mercaderies en l'àmbit urbà i reduir les repercussions negatives del sistema de transport sobre l'economia, la societat i el medi ambient. Aquesta mobilitat sostenible ha de perseguir, igualment, l'accessibilitat universal, és a dir, facilitar l'accés de la població als béns, serveis i llocs de treball.  
La consecució d'aquests objectius generals es duu a terme actuant, fonamentalment, sobre dos àmbits:  
· Un nou equilibri dels modes de transport, apostant, fonamentalment, per aquells de major eficàcia ambiental i social: transport públic enfront del privat i modes de transport no motoritzat. Aconseguir aquest objectiu requereix tant mesures d'estímul cap als nous modes de transport com a mesures dissuasives. Per a això haurà d'actuar-se sobre aspectes estructurals (infraestructures necessàries) com de regulació urbanística (tipologia edificatòria, relació espais públics/privats, estàndards d'aparcaments per a diferents modes de transport).  
  
· La planificació urbana i model de ciutat, disminuint la necessitat de mobilitat urbana tant en necessitat com en longitud de desplaçaments.  
Des del punt de vista ambiental, els PMUS han de contribuir a un ús racional del sòl per a atendre les demandes de mobilitat, al canvi modal prioritzant els modes més sostenibles, la reducció de la necessitat de desplaçaments tant en nombre com en distància que propicie l'adquisició d'hàbits saludables (caminar i desplaçar-se amb bicicleta) que contribuïsca, al seu torn, a la disminució de les emissions originades pel sector transport com són les referides a emissions de gasos d'efecte d'hivernacle (CO2), les emissions de contaminants que perjudiquen la qualitat de vida dels ciutadans (entre altres, diòxid de nitrogen NO2, compostos orgànics volàtils COV, monòxid de carboni CO, diòxid de sofre SO2, material particulat PM) i les emissions acústiques originades pel trànsit.  
En aquest sentit s'expressa l'art. 10.2 de la Llei 6/2011, d'1 d'abril, de la Generalitat, de mobilitat de la Comunitat Valenciana, quan indica que «2. La definició de paràmetres i objectius assenyalats en el punt anterior s'acompanyarà dels indicadors que s'estimen pertinents en relació amb el volum total de desplaçaments i el seu repartiment modal, i els nivells associats de consums energètics, ocupació de l'espai públic, soroll i emissions atmosfèriques, particularitzant les d'efecte d'hivernacle. L'evolució d'aquests últims paràmetres tendirà a la seua reducció progressiva d'acord amb els ritmes i límits que reglamentàriament s'establisquen en relació amb el desenvolupament de les polítiques energètiques i ambientals».  
Atesos els anteriors criteris es realitza l'avaluació ambiental estratègica del PMUS de Sueca en funció de les propostes realitzades, partint de la consideració que, a la vista de la descripció i contingut d'aquelles que es recullen en l'esborrany del PMUS, la gran majoria de les propostes es plantegen en sòl urbà o urbanitzable del municipi si bé, algunes de les propostes referides a la creació d'itineraris ciclistes i de vianants si que transcorren per sòl no urbanitzable en paral·lel o aprofitant infraestructures viàries existents.  
  
El PMUS de Sueca atén el que referent a competències administratives estableix l'article 3.2 de la Llei 6/2011, de mobilitat de la Comunitat Valenciana, per la qual cosa l'avaluació ambiental estratègica del PMUS de Sueca es durà a terme sobre aquelles propostes que siguen de competència municipal.  
Analitzem, a continuació, les línies estratègiques que es proposen en el PMUS de Sueca:  
1. Pla sectorial de la circulació i xarxa viària  
Es proposa una jerarquització viària en tres nivells: nivell 1 vies primàries, nivell 2 vies col·lectores i nivell 3 vies locals, la millora de senyalització en la xarxa viària i la redacció d'una ordenança municipal específica de trànsit i circulació.  
D'altra banda, es proposa la definició de zones 30 i zones 20 (que a llarg termini poden convertir-se en àrees de prioritat residencial) en el nucli urbà de Sueca i zona 30 en els nuclis costaners, a fi de suavitzar el trànsit potenciant modes de transport no motoritzat i el transport públic. Per a això, s'inclouen actuacions per a la pacificació del trànsit amb incidència en el disseny i en el mobiliari urbà.  
Les anteriors actuacions es completaran amb propostes de conversió en zona de vianants de vies en el nucli central de Sueca. Amb tot el que s'ha proposat, el centre de Sueca es convertiria en un punt important d'atracció per a la població i en un espai d'oci i comerç d'acord amb la finalitat del PMUS, disminuint el trànsit en el nucli del municipi i prioritzant els modes blans sobre els motoritzats.  
Són mesures tendents a reorganitzar l'espai públic del viari en sòl urbà de Sueca a fi de recuperar espai per al vianant i per al ciclista en condicions de seguretat i comoditat, la qual cosa comporta actuacions de reurbanització, en fases programades, de les vies públiques afectades per la proposta de jerarquització de vials.  
Aquestes mesures juntament amb l'impuls de la interconnexió dels eixos per als vianants i ciclistes existents permetrà vertebrar el municipi i fomentarà els viatges en modes no motoritzats.  
La reurbanització gradual dels vials que es proposa contribuirà efectivament a diversos dels objectius ambientals: calmar el trànsit i menor emissió de gasos i reducció de la contaminació acústica, disminució de zones d'aparcament amb la conseqüència disminució del trànsit d'agitació.  
2. Pla sectorial d'estacionament  
Aquest pla es concep com a instrument de dissuasió i gestió de la capacitat de vehicles que es vulguen deixar accedir a l'àmbit urbà.  
Comprén mesures per a la implantació d'un nou pla d'estacionament regulat, distingint entre l'estacionament en la zona 20 (que comprén la regulació de l'estacionament per a residents) i l'estacionament en zona blava.  
Es completa amb la definició d'àrees d'estacionament dissuasiu, com el de les proximitats de l'estació de ferrocarril; i actuacions d'intensificació de la vigilància i control de vehicles mal estacionats per part de la policia local.  
Les mesures previstes contribueixen a la millora en la gestió de l'estacionament en el viari públic, desincentivant l'entrada de trànsit d'agitació en el nucli de població amb resultat beneficiós per a la qualitat de vida dels residents.  
3. Pla sectorial de mobilitat per als vianants i persones de mobilitat reduïda (PMR)  
Aquest pla proposa la definició de cinc itineraris que en funció de l'àmbit al qual afecta denomina: esportiu, ronda, polígon, centre i litoral. Aquests itineraris queden recollits en el pla PS\_03.01. Comprén a més la definició d'itineraris escolars segurs.  
Les actuacions de millora de voreres, accessibilitat i supressió de barreres se centren, segons els plans aportats, en el nucli urbà de Sueca, sense incloure-hi actuacions en la zona costanera.  
Cal indicar que la definició de l'itinerari per als vianants «litoral», que inclou, d'una banda, la connexió del nucli de Sueca amb la zona costanera, i d'una altra, un itinerari paral·lel a la costa; queda vinculat a la definició d'itineraris ciclistes.  
Aquestes mesures i les seues corresponents actuacions, íntimament lligades a les del Pla sectorial de circulació i xarxa viària, fomentaran els desplaçaments a peu de manera segura i accessible, eliminant barreres, connectant els principals centres atractors de flux per als vianants i promovent hàbits saludables de mobilitat.  
4. Pla sectorial per a la mobilitat ciclista  
El Pla sectorial de transport amb bicicleta té com a objectiu crear un ambient de foment de la mobilitat ciclista en el municipi de Sueca basant-se en la millora de la infraestructura, una regulació adequada, la posada en marxa d'actuacions concretes com la bicicleta pública i la conscienciació ciutadana i, d'aquesta forma, encaminar la ciutat cap a un futur més net i amb millor qualitat de vida.  
El PMUS distingeix i considera els següents itineraris: litoral, polígon, municipis, ronda i Eurovelo (en àmbit del seu terme municipal). Aquesta xarxa ciclista comprendrà, a més, la creació d'infraestructures per a l'estacionament i una adequada senyalització. Es completa amb mesures per a potenciar el desplaçament amb bicicleta al treball i la creació d'itineraris ciclistes escolars segurs. En la zona urbana de Sueca, la xarxa ciclista es concep, ateses les característiques del viari, com ciclocarrers en les quals compartiran la via els vianants, els vehicles motoritzats i les bicicletes. En àmbit interurbà, es proposen vies segregades, tal com mostra el pla PS\_04.10.  
Fem l'observació que en la proposta del PMUS es recull informació sobre la longitud dels diferents itineraris diferenciant entre les xarxes proposades, les actuals i les que hi ha en projecte. No és possible distingir, en la documentació aportada, entre els itineraris proposats i en projecte, aspecte aquest que haurà de corregir-se.  
Amb aquestes actuacions s'aconsegueix l'ampliació de la infraestructura ciclista existent i la creació d'una malla ciclista que connecta les principals zones d'interés, i es propicia l'accés dels ciutadans a un mode de transport més saludable i sostenible, que ha de coordinar-se amb les mesures de reurbanització per als vianants.  
5. Pla sectorial de transport públic  
Les propostes van encaminades a fomentar l'ús de l'autobús interurbà i transport ferroviari (millora de la informació en temps real als usuaris, accessibilitat en parades i flota moderna d'autobusos). Es complementa el pla, amb la implantació d'un sistema de transport a la demanda i d'un sistema públic de bicicleta.  
Les propostes realitzades en el PMUS contribueixen a la millora de l'oferta del transport públic (amb tren, bus i bicicleta pública) i la intermodalitat, són per tant propostes que promouen l'ús del transport públic, en detriment del privat, amb els consegüents beneficis ambientals per la reducció de contaminants, i la millora de la qualitat de vida dels ciutadans.  
6. Foment de l'ús del vehicle elèctric  
El PMUS proposa mesures per a afavorir l'increment del vehicle elèctric en detriment del vehicle de combustió. Entre aquestes mesures, la instal·lació de punts de recàrrega elèctrica, la utilització de vehicles públics elèctrics, avantatge i incentius per al canvi de vehicles de combustió per elèctrics, etc.  
Aquestes actuacions afavoriran la descarbonització del sistema de transport, i la reducció de la contaminació atmosfèrica i acústica.  
7. Incorporació de vehicles de mobilitat personal (VMP)  
Es proposa la redacció d'una normativa específica per a la regulació d'aquests vehicles i mesures per a potenciar-ne l'ús en els desplaçaments al treball.  
Per tractar-se de vehicles elèctrics i lleugers, s'afavorirà el canvi modal cap a modes més sostenibles en la mobilitat obligada, afavorint la reducció de la contaminació atmosfèrica i acústica.  
8. Pla sectorial de distribució urbana de mercaderies (DUM)  
Es preveuen mesures per a regular, a través d'una nova ordenança municipal, les activitats de càrrega i descàrrega de mercaderies en l'àmbit urbà; considerant la incorporació de vehicles elèctrics adequats al volum de càrrega (bicicleta i moto de càrrega) i la gestió de places de càrrega i descàrrega mitjançant l'ús de les tecnologies de la informació i la comunicació (TIC).  
La introducció d'aquests sistemes de distribució urbana de mercaderia, unit a una gestió intel·ligent de l'espai públic comporta una millor redistribució de l'espai públic en funció del seu ús i contribueix a la millora de qualitat atmosfèrica.  
Vegem, a continuació, altres consideracions contingudes en les consultes realitzades:  
L'informe del Servei de Planificació de la Subdirecció General de Mobilitat, rebut en data 27 de juny de 2019, indica, entre altres, les següents consideracions:  
 La documentació aportada en el PMUS és compatible amb la legislació sectorial de carreteres vigent.  
 Corregir les incoherències que es detecten en la informació aportada pels diferents documents del PMUS de Sueca.  
 Afeccions de les actuacions proposades sobre les infraestructures de transport de titularitat autonòmica:  
1. Pla Sectorial de circulació i xarxa viària:  
- Mesura 1.1. Definició d'una jerarquització viària  
En plans, gràfics de memòria i fitxes han de recollir-se els tres nivells de jerarquització viària que es proposen en el PMUS, i la informació ha de quedar coordinada entre els diferents documents.   
- Han d'atendre les observacions del Servei de Planificació referent a les vies primàries, nivell 1:  
 Incloure en el nivell 1 les carreteres que connecten Sueca amb la resta de municipis, siguen de caràcter comarcal o provincial; així com els camins que tenen un trànsit considerable, i actualment s'utilitzen per a comunicar el nucli urbà de Sueca amb les zones urbanitzades costaneres.  
 Corregir en la documentació que la connexió del nucli urbà amb l'A-38 es realitza a través de la N-332a, o de la CV-515, no de la CV-505 com s'ha representat en el pla PS\_01.01.  
 La CV-500 de titularitat autonòmica té una funció comarcal i no pot considerar-se d'ús municipal, tal com es planteja en el PMUS. Per això ha de recollir-se com de nivell 1.  
2. Pla sectorial d'estacionament:  
- Mesura 2.2 Creació d'aparcaments dissuasius  
A més de les propostes realitzades pel PMUS, ha de facilitar-se la intermodalitat i l'ús del transport públic, per la qual cosa s'han de proposar també aparcaments dissuasius pròxims a les parades de transport públic (ferrocarril, autobusos interurbans), considerant la inclusió de zona segura d'aparcabicis en tots ells.  
3. Pla sectorial de mobilitat per als vianants i PMR  
- La secció actual de la CV-500, de titularitat autonòmica, en la qual es proposa prolongar la via per a vianants i ciclista entre el nucli i la zona de costa (itinerari per als vianants), no permet la segregació de modes de transport, per la qual cosa per a aconseguir-ho caldria ampliar-la. Qualsevol proposta que afecte la secció de la CV-500 necessitarà ser consensuada i autoritzada per l'administració titular d'aquesta.  
  
- Respecte a l'itinerari que afecta la N-332a (itinerari polígon) i la CV-502 (itinerari litoral), s'indica que es necessitarà informe de les administracions titulars d'aquestes per a determinar la solució més adequada.  
- Respecte a l'itinerari que discorre per camins municipals i arriba fins al Mareny Blau (itinerari litoral), s'ha d'assegurar la compatibilitat, amb condicions de seguretat adequades, entre els mitjans de transport motoritzats i els no motoritzats (per als vianants i ciclista) i coordinar la documentació entre els diferents documents del PMUS.  
4. Pla sectorial de mobilitat ciclista  
- Mesura 4.1 Creació d'una xarxa d'itineraris ciclistes i infraestructures d'estacionament:  
 Sol·licitar informe de les administracions titulars de les carreteres per a determinar la solució més adequada.  
 Coordinar la informació aportada en els diferents documents del PMUS.  
5. Pla sectorial de transport públic  
- S'informa de la recent aprovació de projectes de servei públic de transport de viatgers per carretera CV-108, València Metropolitana Sud i CV-110 La Ribera; i s'indiquen les línies d'autobús que tenen parades a Sueca.  
S'indica que en cas que les propostes del PMUS afecten el recorregut de les línies d'autobús previstes en els projectes de servei públic aprovats, s'haurà de comunicar al Servei de Gestió de Transport de la Direcció General d'Obres Públiques, Transport i Mobilitat, per a procedir a la reubicació de les parades o canvi en els recorreguts, si cal. Qualsevol proposta de canvi que afecte la freqüència de pas aprovada en el projecte, necessitarà l'informe del servei esmentat.  
  
Conclou el Servei de Planificació, en relació amb el PMUS de Sueca, que s'han identificat els estudis necessaris, pel que fa a les competències d'aquest servei (afecció a infraestructures de titularitat autonòmica i xarxa estructural viària) per a la seua consideració en la redacció d'aquest.  
El Servei de Mobilitat Urbana de la Subdirecció General de Mobilitat remet informe, rebut en data 23 d'octubre de 2019, en el qual, entre altres aspectes, s'indica:  
 El municipi de Sueca compleix l'obligació de realitzar un pla municipal de mobilitat (PMUS) d'acord amb l'art. 10.4 de la Llei 6/2011, de mobilitat de la Comunitat Valenciana.  
 L'àmbit i contingut del PMUS s'estimen adequats en relació amb les determinacions de la Llei 6/2011, de mobilitat de la Comunitat Valenciana.  
 Les propostes del PMUS no entren en contradicció amb les del Pla bàsic de mobilitat de l'àrea metropolitana de València, aprovat per resolució del 29 de novembre de 2018 (DOGV 13.12.2018), ni amb les del Pla de mobilitat de l'àrea metropolitana de València (PMoMe), en elaboració, bàsicament pel seu caràcter local.  
No obstant això, el document ha de ser completat o corregit en relació amb les consideracions següents:  
1. En relació amb el diagnòstic es proposa que el document es complete amb diversa informació de caràcter sectorial (mobilitat) però, també, es realitza l'observació que el document aportat manca d'un diagnòstic a escala ambiental (consum energètic, contaminació atmosfèrica i contaminació acústica), incloent-hi el càlcul de les emissions de contaminants a l'atmosfera relacionades amb el transport en el municipi de Sueca, que caracteritze la situació de partida, i els valors del qual es veuran atenuats després de la implementació de les propostes definides en el PMUS.  
2. Pel que respecta al document de propostes es relacionen aquells aspectes que han d'incorporar-se per a completar i aclarir algunes de les propostes. Entre altres aspectes, cal destacar:  
1. Plantejar el repartiment modal que es pretén aconseguir tant per als desplaçaments interns com per als externs.  
2. Completar anàlisi dels aparcaments definits com a dissuasius quant al compliment de les característiques d'ubicació idònia per a facilitar les entrades i eixides a aquest, les facilitats per a la intermodalitat (connexió amb transport públic, bicicleta o itineraris per als vianants), el sistema de vigilància, la possibilitat de recarregar elèctricament.  
  
3. Aclarir i descriure el plantejament de l'actuació 5.3.3 «Estudi i creació d'itineraris del transport públic a demanda».  
4. En l'actuació 5.4.2 «Implantació d'estacions de bicicleta pública» es troba a faltar el plantejament d'un sistema «dockless», de major flexibilitat que el sistema convencional, en línia amb la mesura NM04 «Compatibilització de la xarxa de bicicleta pública metropolitana amb nous sistemes de lloguer» del Pla bàsic de mobilitat de l'àrea metropolitana de València.   
5. En l'actuació 6.1.3 «Instal·lació de punts de recàrrega en estacionaments públics» es troba a faltar incloure la instal·lació de punts de recàrrega elèctrica en ubicacions estratègiques d'equipaments públics i entorns privats, entre els quals es trobarien els centres comercials, en línia amb la proposta EE05 «Suport en la implantació d'una xarxa de punts de recàrrega metropolitana a escala municipal».  
6. Identificació d'agents implicats en les mesures, a l'efecte d'assignar la responsabilitat de finançament de cadascun, així com estimació pressupostària del conjunt de les mesures.  
Així també, el Pla de mobilitat completat amb el que s'indica en aquest informe haurà de ser remés al Servei de Mobilitat de la Conselleria de Política Territorial, Obres Públiques i Mobilitat, com a òrgan competent en matèria de mobilitat de la Generalitat per a l'emissió de l'informe previ a l'aprovació del Pla per l'Ajuntament de Sueca, segons el que preveu l'article 10 de la Llei 6/2011, de mobilitat de la Comunitat Valenciana.  
En data 26 de juliol de 2019 es rep informe de l'Àrea de Carreteres de la Diputació de València en el qual s'informa del següent:  
· Les carreteres de titularitat provincial afectades pel PMUS de Sueca.  
· De les actuacions pendents de definició per la Diputació de València en el terme de Sueca.  
· De les actuacions realitzades per la Diputació de València, en concret en la CV-502 entre el càmping de les Palmeretes i el Mareny i de la intenció de potenciar la connexió ciclista i de vianants entre el Mareny i Cullera.  
En aquest informe es posa en relleu:  
· El PMUS no considera en la seua anàlisi els diferents tipus d'usuaris dels camins pedalables proposats, qüestió aquesta que resulta fonamental a l'hora de definir la tipologia del carril ciclista (segregat o contigu a la infraestructura viària existent).  
· El PMUS no considera l'efecte conjunt que pot tindre sobre el medi ambient una major ocupació del territori (efecte immediat), especialment en els carrils ciclistes i de vianants situats dins del parc natural de l'Albufera, i el foment de sistemes de transport sostenibles (efecte a llarg termini).  
· En la CV-502 existeix ja un trànsit ciclista important de caràcter esportiu que pràcticament eclipsa la resta dels usuaris i que ha de ser atés per a garantir la seua seguretat. Aquest trànsit és usuari de la carretera i no hi ha possibilitat real de desplaçar-lo a vies segregades, ja que aquestes no tenen la capacitat ni funcionalitat requerida per a la pràctica del ciclisme de ruta.  
Conclou l'informe de l'Àrea de Carreteres de la Diputació de València que indica la necessitat de:  
· Considerar l'execució d'una ampliació de la calçada de la CV-502 per a donar cabuda al ciclisme esportiu en condicions de seguretat suficient.  
· Avaluar els efectes previsibles que pot suposar l'execució d'un vial paral·lel a la carretera (viària ciclista de vianants amb ample aproximat de 4,3 m) enfront de l'ampliació de la carretera per a donar cabuda als ciclistes esportius i de llarg recorregut (ampliació de 2,5 m) i l'adaptació dels camins existents per a un trànsit mixt.  
· Considerar les previsions sobre les parades d'autobús contingudes en l?«Estudi preliminar per a l'adequació de les parades d'autobús en la xarxa de carreteres de la Diputació de València».  
· Coordinar-se amb l'Àrea de Carreteres de la Diputació de València per a definir les actuacions que hagen de realitzar-se i que ocupen o se situen dins de la zona de domini públic o de protecció de les carreteres de titularitat provincial.  
El Servei de Lluita contra el Canvi Climàtic i Protecció de l'Atmosfera, de la Direcció General de Canvi Climàtic i Qualitat Ambiental, remet informe, rebut en data 17 de juliol de 2019, en què s'indica:  
  
· El PMUS de Sueca ha de ser coherent amb l'Estratègia Valenciana enfront del Canvi Climàtic 2013-2020, aprovada pel Consell de la Generalitat el 22 de febrer de 2013, i la seua revisió (pendent d'aprovació);  
· Els municipis de més de 20.000 habitants (com és el cas de Sueca, amb 27.460 habitants, dades INE de 201 8), tenen l'obligació de realitzar un Pla acústic municipal, ja que actualment no en disposa.  
  
· El municipi de Sueca queda inclòs en el Pla de millora de la qualitat de l'aire de la zona ES1009 Xúquer-Cabriel (àrea costanera). S'informa que en relació als registres dels paràmetres de qualitat de l'aire en els últims anys no s'han registrat superacions dels valors normatius establits en el Reial decret 102/2001 per a l'ozó en el període 2013-2017.  
  
Pel que s'indica en l'informe esmentat del Servei de Lluita contra el Canvi Climàtic i Protecció de l'Atmosfera, en relació amb les propostes realitzades pel PMUS de Sueca, es pot deduir que existeix coherència amb els objectius de l'Estratègia Valenciana enfront del Canvi Climàtic 2013-2020 i amb el Pla de millora de la qualitat de l'aire de la zona ES1009.  
L'informe del Servei de Gestió d'Espais Protegits Naturals, remés en data 2 d'octubre de 2019, en el qual després d'analitzar les propostes del PMUS, indica, entre altres consideracions, que:  
 En relació amb les vies ciclistes i itineraris per als vianants que es troben dins de l'àmbit del Parc Natural de l'Albufera, si aquelles aprofiten carreteres i camins existents, i sota determinades condicions, no s'espera que produïsquen efectes significatius en relació amb les afeccions al Parc Natural de l'Albufera, Zona humida, LIC i ZEPA de l'Albufera.  
 Qualsevol altra actuació, en sòl no urbanitzable, dins de l'àmbit del parc natural requerirà una informació de major detall per a determinar si aquella és compatible amb la normativa vigent d'aplicació del parc natural i, si escau, amb la de gestió i protecció del litoral. Aquesta actuació haurà de ser autoritzada pel Servei de Gestió d'Espais Protegits Naturals.  
 L'ocupació sense justificació de terrenys agrícoles, l'ús de materials inadequats i la instal·lació d'àrees d'estacionament o de càrrega de vehicles en sòl no urbanitzable no es poden considerar compatibles.  
  
 En qualsevol cas, convindria que el pla o el projecte d'execució de les actuacions incorpore un estudi d'alternatives i justificació d'aquella seleccionada en funció del traçat i característiques dels vials i itineraris, superfícies de terreny agrícola ocupat, si escau, i equipaments necessaris, especialment en relació a les lluminàries, les estacions de càrrega i el sistema públic de bicicletes.  
El Servei d'Infraestructura Verda i Paisatge, remet informe rebut de data 30 de setembre de 2019, en el qual, entre altres consideracions, es fa referència a la infraestructura verda afectada per l'àmbit del PMUS i, en particular, a la necessitat d'integrar en aquesta planificació la via del litoral. Aquest servei sol·licita la incorporació al PMUS d'un capítol dedicat a la infraestructura verda amb el contingut que en aquest informe s'especifica. D'altra banda, s'indica que, tal com refereix l'art. 17 del PATIVEL, els instruments de planejament urbanístic i territorial integraran en la seua ordenació i gestió la via del litoral, i podran proposar alternatives al seu traçat i establir connexions amb eixos verds de semblants característiques, tot això d'acord amb la Directriu 137 de l'ETCV. Per a les propostes de creació de rutes per a vianants i ciclistes que discorren parcialment per l'àmbit del parc natural hauran de tindre's en compte el que indiquen les directrius 119, 123 i 131 de l'ETCV.  
  
L'informe estableix que en el document del PMUS haurà de fer-se referència a les anteriors circumstàncies, incloent-hi com a condició la necessitat de redactar un programa de paisatge com a instrument necessari a acompanyar als projectes per a execució d'actuacions en aquest àmbit.  
L'informe, de data 28 d'octubre de 2019, del Servei d'Ordenació del Territori, en matèria de risc d'inundació (PATRICOVA), posa de manifest que, segons la cartografia del Sistema Nacional de Cartografia de Zones Inundables (SNCZI), gran part de l'àmbit objecte del Pla de mobilitat es troba afectat per diferents períodes de retorn com són 10, 50, 100 i 500 anys. El Pla de mobilitat no fa cap referència a l'afecció de la cartografia del SNCZI que hauria de ser tinguda en compte en les diferents actuacions que es pretenen desenvolupar, en particular, en aquelles que tenen per objecte modificar la morfologia urbana.  
  
Des del punt de vista de la vulnerabilitat, les actuacions previstes en el Pla de mobilitat que puguen veure's afectades per la inundabilitat seran aquelles que suposen la construcció de vies ciclistes i per als vianants, nous traçats de vies ciclistes, la millora del disseny urbà mitjançant la seua reordenació o els projectes de conversió de zones preferents per als vianants. Aquest tipus d'actuacions seran infraestructures a les quals els serà aplicable l'article 21 de la normativa del PATRICOVA, que estableix que qualsevol element superficial que se situe en una zona inundable a una cota superior a 30 cm no ha de provocar un increment del risc d'inundació en els usos urbans actuals o planificats. En aquest sentit, les actuacions que suposen una modificació de la rasant actual del viari superior a 30 cm requeriran l'avaluació dels projectes i plans que les desenvolupen amb motiu de l'aprovació del Pla de mobilitat. Aquests projectes i plans seran objecte d'informe pel departament autonòmic competent en matèria d'inundabilitat prèviament a l'aprovació definitiva d'aquells.  
L'informe del Servei d'Ordenació del Territori recull, entre altres, les consideracions següents:  
 El Pla de mobilitat urbana sostenible de Sueca està afectat per perillositat d'inundació, no obstant això, hauran de ser concretades, en els projectes que aquell desenvolupe, les actuacions que comporten l'alteració de la rasant i les seues afeccions, així com, en el cas que pertoque, les mesures que es prevegen per a reduir els efectes de la inundabilitat. Es considera que el PMUS serà compatible amb la normativa del PATRICOVA, sempre que incorpore en les actuacions que es projecten les condicions d'adequació de les infraestructures previstes en l'article 21.  
 Les actuacions previstes en el PMUS, si s'executen de manera que siguen compatibles amb la infraestructura verda i de reduït impacte, no es preveu que generen un increment significatiu del risc d'inundació.  
  
Conclou l'informe del Servei d'Ordenació del Territori que el PMUS de Sueca es troba afectat per perillositat d'inundació i és compatible, tenint en compte les consideracions exposades en el seu informe, amb les determinacions normatives del Pla d'acció territorial de caràcter sectorial sobre prevenció del risc d'inundabilitat a la Comunitat Valenciana (PATRICOVA).  
  
Valoració  
Tenint en compte l'anterior i analitzades les propostes del PMUS de Sueca, s'entén que, en el seu conjunt, aquestes mesures:  
1. Col·laboren a un millor ús racional de l'espai públic i de les necessitats socials i econòmiques del municipi.  
2. Propicien el canvi modal cap als modes de transport més sostenibles: el desplaçament a peu i amb bicicleta, amb la consegüent reducció de consum energètic.  
3. Desincentiva l'ús del vehicle privat en favor del públic i/o col·lectiu.  
4. Afavoreix, a llarg termini, la reducció dels impactes associats als modes motoritzats: emissions contaminants, gasos d'efecte d'hivernacle i emissions acústiques.  
5. Promou la descarbonització del sistema de transport del municipi.  
  
El DIE preveu l'afecció mediambiental derivada de l'esborrany del PMUS de Sueca, fent especial incidència en aspectes com ara la contaminació atmosfèrica i acústica i la reducció del consum energètic. No obstant això, no considera suficient l'afecció sobre els espais del terme municipal subjectes a protecció per instruments de planificació ambiental que poden derivar-se d'algunes de les seues propostes, en concret, aquelles relacionades amb la creació d'itineraris ciclistes i de vianants en sòl no urbanitzable.  
És de destacar que, aproximadament, un 77 % del terme municipal queda afectat per diversos plans de protecció ambiental com són la zona humida protegida del Parc Natural de l'Albufera, el lloc d'interés comunitari (LIC) i zona d'especial protecció per a les aus (ZEPA) de l'Albufera i el Pla rector d'usos i gestió del Parc Natural de l'Albufera.  
  
La majoria de les actuacions proposades pel PMUS de Sueca, en les seues 8 línies estratègiques, se circumscriuen al sòl urbà o urbanitzable, amb això l'afecció ambiental es limita a aquest àmbit, i es considera que la seua repercussió tindrà efectes positius sobre la qualitat de vida dels ciutadans i reduirà els efectes negatius que el sistema de transport produeix sobre el medi ambient.  
Ara bé, aquelles propostes d'actuació, recollides en l'esborrany del PMUS, relacionades amb la creació d'itineraris ciclistes o de vianants mereixen les consideracions següents:  
 Des del punt de vista mediambiental, les actuacions d'execució d'itineraris ciclistes o per als vianants en vies existents no pressuposa afecció ambiental significativa encara que es desenvolupen fora d'àmbit urbà o urbanitzable. No obstant això, i atés que el nivell de concreció de les actuacions proposades no ho permet, si aquells itineraris requereixen realitzar actuacions d'ampliació, hauran de ser objecte d'avaluació ambiental de projecte si queden dins dels pressupostos previstos en la vigent legislació d'avaluació ambiental (Llei 21/2013, de 9 de desembre, d'avaluació ambiental, Llei 2/1989 d'impacte ambiental de la Comunitat Valenciana i Decret 162/90 de desplegament de la Llei 2/1989 en allò que no s'opose a la legislació bàsica).  
  
 Des del punt de vista sectorial, cal indicar:  
 La creació bé per ampliació, en traçat independent i sensiblement paral·lel a viaris existents, bé per utilització de la mateixa plataforma existent, de vies ciclistes i de vianants (amb amples màxims aproximats de 4,5 m) ha de considerar:  
· Aquells itineraris que travessen els àmbits protegits per instruments ambientals, en sòl no urbanitzable, han de comptar amb autorització de l'òrgan competent en matèria de medi ambient. En particular, s'atendran les consideracions realitzades pel Servei de Gestió d'Espais Naturals Protegits.  
· Aquells itineraris que afecten el domini públic o zona de protecció de carreteres hauran d'adaptar-se a solucions consensuades i autoritzades pels titulars d'aquelles. En particular, s'atendran les qüestions següents:  
- En la carretera CV-500, de titularitat autonòmica, la seua secció transversal actual no permet la segregació de modes de transport.  
- En la carretera CV-502 ha d'analitzar-se la solució proposada per la Diputació de València per a considerar adequadament el tipus d'usuari i la funcionalitat de la via ciclista (usuari vulnerable/usuari esportista).  
  
· Aquells itineraris ciclistes que compartisquen la plataforma actual de la xarxa viària, a manera de via compartida interurbana (en camins rurals), hauran de garantir adequades mesures de seguretat per al trànsit ciclista i de vianants.  
No és objecte d'avaluació ambiental qualsevol altra actuació per a la creació d'itineraris ciclistes i de vianants en sòl no urbanitzable diferents dels proposats en el present esborrany del PMUS de Sueca.  
En el cas concret que el PMUS determine l'itinerari de la via litoral al pas pel seu terme, a més d'atendre el que s'ha dit anteriorment, haurà de considerar els criteris establits en la Directriu 137 de l'ETCV i comptar amb informe de la Subdirecció General d'Ordenació del Territori i Paisatge.  
L'esborrany del PMUS proposa, per al seguiment del pla, una relació d'indicadors de seguiment que només presenta com a indicadors modals i ambientals els següents:  
· Distribució de la demanda per modes de transport públic  
· Consum energètic del municipi  
· Contaminació atmosfèrica del municipi  
Referent als indicadors proposats cal realitzar les consideracions següents:  
1. Ha de completar-se la relació d'indicadors de seguiments amb indicadors modals i indicadors ambientals.  
Entre els indicadors modals ha de considerar-se la distribució de desplaçaments entre els diferents modes de transports: privats o públics; motoritzats o no.  
2. S'ha de concretar el valor inicial dels indicadors i quantificar l'objectiu a aconseguir.  
3. Pel que respecta als indicadors ambientals, caldria considerar:  
  
 Aquells que permeteren calcular la petjada de carboni de la mobilitat en el municipi de Sueca (sobre la base de les emissions CO2), aspecte aquest que requeriria l'adopció d'una determinada metodologia de càlcul de la petjada de carboni en la mobilitat urbana entre els diferents nuclis de població (Sueca i zona costanera) i periodicitat en la qual calcular els indicadors.  
 Indicadores de seguiment de l'evolució d'emissions de contaminants atmosfèrics (entre otros diòxid de nitrogen NO2, compostos orgànics volàtils COV, monòxid de carboni CO, diòxid de sofre SO2, material particulat PM).  
 Nivell sonor de recepció extern (dB) produït pel trànsit en diferents localitzacions municipals que siguen representatives del model de mobilitat proposat.  
 L'eficiència energètica en el model de mobilitat, fent ús d'indicadors que permeten conéixer el consum energètic total derivat de la mobilitat motoritzada i distingint entre consum d'energia per vehicle privat o per transport públic.  
4. Especificar les metodologies de càlcul proposades per a l'avaluació dels indicadors ambientals.  
  
G) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
La Llei 21/2013, de 9 de desembre, d'avaluació ambiental, estableix en l'article 6 quins plans i programes, així com les seues modificacions, estan sotmesos a avaluació ambiental estratègica de conformitat amb els procediments establits en la legislació d'avaluació ambiental. En concordança, l'article 46 de la LOTUP especifica els plans i programes que seran objecte de l'avaluació ambiental i territorial estratègica. En aquest context, l'avaluació ambiental estratègica és aplicable als plans de mobilitat.  
  
H) Proposta d'acord  
Analitzada la proposta del Pla de mobilitat urbana sostenible de Sueca, cal considerar que aquesta actuació quedaria emmarcada en l'article 46.3 de la LOTUP per considerar que es tracta d'una modificació menor del planejament.  
Per això, segons estableix l'article 51.2.b de la LOTUP, i considerar, d'acord amb els criteris de l'annex VIII d'aquesta llei, que la proposta del Pla de mobilitat urbana sostenible de Sueca no té incidència significativa negativa en el model territorial del municipi de Sueca, i havent tingut en compte les consultes realitzades, es pot concloure que el procediment d'avaluació ambiental simplificada és suficient per a determinar que la proposta del Pla de mobilitat urbana sostenible de Sueca no presentarà efectes significatius negatius sobre el medi ambient.  
  
  
D'acord amb el que s'ha exposat, es resol:  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Sueca, d'acord amb els criteris de l'annex VIII de la LOTUP, per no tindre efectes significatius negatius sobre el medi ambient, i correspon continuar la tramitació del programa conforme a la seua normativa sectorial, amb el compliment de les determinacions següents:  
1. El PMUS es completarà amb la documentació requerida pel Servei de Mobilitat Urbana de la Subdirecció General de Mobilitat en el seu informe rebut en data 23.10.2019 i se sol·licitarà informe previ a l'aprovació definitiva per l'ajuntament, que haurà d'incorporar, si escau, les determinacions que s'hi indiquen.  
2. El PMUS haurà d'atendre les consideracions realitzades per l'informe del Servei de Planificació de la Subdirecció General de Mobilitat rebut en data 27.06.2019.  
3. Les actuacions proposades que afecten l'àmbit de Parc Natural de l'Albufera, zona humida protegida, LIC i ZEPA de l'Albufera hauran de concretar amb detall l'actuació a realitzar i requeriran l'informe favorable del Servei de Gestió d'Espais Naturals Protegits, i s'hauran de recollir les determinacions que s'hi realitzen.  
4. Atendre els requeriments recollits en l'informe del Servei d'Infraestructura Verda i Paisatge de data 13 de juny de 2019, caldrà incorporar:  
1. Un capítol dedicat a la infraestructura verda amb el contingut que s'indica en aquest informe.  
2. Referència a la normativa del PATIVEL en relació amb la via del litoral i incloure en la redacció del PMUS com a condició la necessitat de redactar un programa de paisatge com a instrument necessari a acompanyar als projectes per a execució d'actuacions en l'àmbit de la via del litoral.  
5. Atendre les consideracions realitzades per l'Àrea de Carreteres de la Diputació de València en el seu informe rebut en data 26.07.2019.  
  
6. Els projectes que desenvolupen les actuacions del PMUS, i que estiguen situats en àmbits afectats pel risc d'inundabilitat, que puguen suposar una alteració morfològica de la rasant en més de 30 centímetres, haurà de requerir l'informe del Servei d'Ordenació del Territori competent en matèria d'inundabilitat,  
7. La redacció definitiva del PMUS de Sueca concretarà els aspectes següents:  
1. Incorporar indicadors modals i mediambientals. En particular, incorporar metodologia i càlcul de la petjada de carboni derivada del model de mobilitat proposat i els indicadors de seguiment de caràcter mediambiental que s'estimen adequats, en concret, emissions CO2 equivalent, emissions contaminants i consum d'energia (Tep).  
  
2. Incorporar un procediment per al seguiment de la contaminació acústica derivada del model de mobilitat proposat i l'indicador corresponent del nivell sonor extern.  
3. Completar la proposta d'indicadors de seguiment amb els valors inicials i els valors objectius a aconseguir.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'ha procedit a l'aprovació del Pla de mobilitat urbana sostenible de Sueca en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
Òrgan competent  
La comissió d'avaluació ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista del que s'ha exposat, la comissió d'avaluació ambiental, acorda emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Sueca, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
  
Notificar als interessats que contra la present resolució, per no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que li notifique perquè se'n prenga coneixement i als efectes oportuns.  
El que se certifica abans de l'aprovació de l'acta corresponent i a reserva dels termes precisos que se'n deriven, segons ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 11 de novembre de 2019.- El secretari de la comissió d'avaluació ambiental: José del Valle Arocas.»  
  
València, 27 de juliol de 2020.- El director general de Medi Natural i d'Avaluació Ambiental: Benjamín Pérez Rocher.